Departament de Política Territorial i Obres Públiques
El transport públic de viatgers per carretera és una activitat que ha evolucionat molt en el temps per tal de donar resposta en tot moment a les demandes canviants de la societat.
Un exemple d'aquesta dinàmica és l'aparició en els darrers anys d'una nova modalitat de servei que, amb diferents denominacions, ofereix recorreguts en un àmbit urbà i metropolità destinats principalment a facilitar els desplaçaments per motius d'oci o culturals.
Aquests serveis van adreçats fonamentalment, tot i que no s'exclouen altres usuaris, a les persones que gaudeixen d'una estada temporal, sovint per motius turístics, en una determinada població.
Generalment, la fórmula emprada consisteix en la reiteració d'un itinerari preestablert que busca oferir al client la visió i l'accés als llocs d'interès de la ciutat de forma flexible, amb un accés al vehicle en diferents punts que evita les rigideses pròpies d'una línia amb un únic origen i una única destinació.
Aquest tipus de transport té unes característiques que no acaben d'encaixar íntegrament en cap de les modalitats que són pròpies de la tipologia clàssica del transport de viatgers.
Per una banda, la continuïtat de la seva prestació, així com també la reiteració de l'itinerari i l'existència d'unes parades fixes i predeterminades i el consegüent ús intensiu del viari, que són propis d'un servei regular i, per tant, es podria considerar que suposen una evolució, amb entitat pròpia, d'aquests tipus de serveis.
Però, d'altra banda, altres elements a considerar, com són els serveis complementaris que ofereixen als seus clients, els preus que es perceben, substancialment superiors als que resultarien de l'aplicació de les tarifes vigents en la resta de transports urbans, o les singularitats dels vehicles amb què es realitza el servei, excedeixen d'aquesta categoria de servei regular en ser més propis dels que la normativa defineix com a transports discrecionals amb reiteració d'itinerari en la seva modalitat de turístics.
Davant d'aquesta dualitat es regula de forma específica aquesta modalitat de transport públic de viatgers amb finalitat cultural i turística, en el marc de la Llei 12/1987, de 28 de maig, de regulació del transport de viatgers per carretera mitjançant vehicles de motor, per tal de dotar-la d'un marc reglamentari adequat que garanteixi la seguretat jurídica tant dels operadors com dels seus usuaris i, molt especialment, l'accés de les persones amb mobilitat reduïda o qualsevol altra limitació.
Pel que fa a la competència sobre aquests tipus de serveis, la utilització del viari amb una especial intensitat, la reiteració d'itinerari i de les parades i la incidència que, en definitiva, té el servei sobre l'acció pública més propera a l'àmbit municipal aconsella atribuir-la als ens locals corresponents.
A proposta del conseller de Política Territorial i Obres Públiques, de conformitat amb el dictamen del Consell de Treball Econòmic i Social de Catalunya, d'acord amb el dictamen emès per la Comissió Jurídica Assessora i d'acord amb el Govern,
L'objecte d'aquest Decret és regular l'establiment i les condicions de prestació dels serveis de transport urbà de viatgers en autobús amb finalitat cultural i turística.
2.1 Als efectes d'aquest Decret, s'entén com a servei de transport urbà de viatgers amb finalitat cultural i turística aquell servei que compleix les condicions següents:
a) La seva prestació s'ajusta a uns itineraris predeterminats i reiterats, amb l'establiment d'uns punts de parada fixos per recollir i deixar els viatgers, fixats en funció de la finalitat cultural o turística del servei.
b) La periodicitat del servei és fixa, d'acord amb el calendari i l'horari que siguin establerts per l'administració competent a proposta, si escau, de l'empresa que gestioni el servei.
c) El règim de contractació és individual i l'empresa que gestiona el servei ha de facilitar a la persona usuària un títol de transport amb el contingut definit per la normativa vigent en matèria de transports.
d) L'adquisició del títol de transport per part de la persona usuària li ha de donar dret a pujar i baixar dels vehicles amb què es realitzi el servei un nombre il·limitat de vegades d'acord amb la seva vigència temporal.
e) La utilització del servei està oberta a qualsevol persona usuària, si bé va fonamentalment adreçat a cobrir les necessitats de desplaçament per motius d'oci o culturals de les persones que gaudeixen d'una estada temporal en la població de què es tracti.
A aquests efectes, s'ha de posar a disposició de les persones usuàries la informació turística bàsica, en la forma que determini l'administració competent.
f) El preu del transport és fixat per l'administració competent en base a les característiques específiques del servei que s'ofereix.
g) El servei s'ha de desenvolupar en l'àmbit que l'article 3.2.1.a) de la Llei 12/1987, de 28 de maig, defineix com a propi dels serveis urbans.
2.2 Sens perjudici del que disposa l'apartat anterior d'aquest article, es consideren compresos en l'àmbit d'aplicació d'aquest Decret aquells serveis de transport que compleixin els requisits previstos en els apartats a) a f) de l'article 2.1 i que es realitzin en l'àmbit territorial d'entitats metropolitanes legalment constituïdes.
La competència per a la planificació i l'ordenació de l'establiment i la gestió dels serveis de transport objecte d'aquest Decret correspon als ajuntaments, a l'Entitat Metropolitana del Transport o altres ens locals competents en l'àmbit territorial en el qual està previst que es desenvolupi el transport.
4.1 L'establiment d'un servei de transport urbà de viatgers en autobús amb finalitat cultural i turística s'ha de dur a terme d'acord amb el que disposa la normativa en matèria de prestació de serveis dels ens locals.
4.2 L'establiment del servei pot promoure's d'ofici per l'ens local competent o bé a instància de part quan així sigui sol·licitat per una empresa de transport de viatgers.
4.3 En l'establiment del servei l'ens competent ha de considerar l'aplicació de criteris ambientals i, especialment, d'eficiència energètica.
Coordinació amb el transport interurbà
5.1 L'establiment de nous serveis de transport a l'empara d'aquest Decret no pot afectar en cap cas els tràfics atesos amb anterioritat pels concessionaris de serveis regulars de transport interurbà.
5.2 Als efectes del que preveu l'apartat anterior d'aquest article, els ens locals, amb caràcter previ a l'establiment del nou servei urbà, han de sol·licitar informe al Departament competent en matèria de transports sobre els possibles tràfics coincidents amb els serveis interurbans en explotació.
Aquest informe és vinculant quant a la impossibilitat que el nou servei urbà pugui incloure tràfics ja atesos prèviament en el marc d'una concessió de servei regular interurbà.
Els serveis de transport urbà de viatgers en autobús a què es refereix aquest Decret s'han de dur a terme de forma que resti garantit l'accés a les persones amb mobilitat reduïda o qualsevol altra limitació, en els termes que s'estableixen a les normes de promoció de l'accessibilitat i de supressió de barreres arquitectòniques i molt especialment a la Llei 20/1991, de 25 de novembre, i al Decret 135/1995, de 24 de març.
Els ens locals en l'àmbit territorial dels quals es vinguin prestant, amb títol habilitant, serveis de transport que es puguin assimilar amb els que són objecte d'aquest Decret han de regular el servei en el termini de divuit mesos des de la data de la seva entrada en vigor per tal d'adequar-ne la prestació al règim jurídic establert en aquest Decret.
Queda modificat l'article 133 del Decret 319/1990, de 21 de desembre, pel qual s'aprova el Reglament de la Llei de regulació del transport de viatgers per carretera mitjançant vehicles de motor, al qual s'afegeix un nou apartat cinquè amb el redactat següent:
"133.5 En cap cas poden tenir la consideració de transports turístics, en els termes que són regulats en aquest capítol, els serveis de transport urbà de viatgers en autobús amb finalitat cultural i turística, que es regeixen per la seva normativa específica."
Conseller de Política Territorial